Битка код Лајпцига
Битка код Лајпцига или Битка народа (16. октобар — 19. октобар 1813) представљала је битку у којој је Наполеон доживео најодлучнији пораз у Наполеоновим ратовима. Битка народа одвијала се на немачком тлу и укључивала је немачку војску на обе стране. Велики део Наполеонове војске долазио је од Рајнске конфедерације. Сматра се највећом битком пре Првог светског рата, јер је у бици учествовало преко 500.000 војника. После те битке Наполеон је био присиљен да се повуче у Француску.